Cloetesville-kinders kry verrassende Kersgeskenke | Netwerk24
Cloetesville-kinders kry verrassende Kersgeskenke
Neil Ellis-wyne het onlangs as deel van 'n liefdadigheidsinisiatief broodnodige produkte en Kersgeskenke aan die Nora Tyers-kindersorgsentrum in Cloetesville geskenk.
Die Nora Tyers-kindersorgsentrum word hoofsaaklik deur die departement van maatskaplike ontwikkeling gefinansier en is 'n kindersorgsentrum vir kinders tussen ses maande en vyf jaar oud.
Die sentrum bied as deel van die vroeë ontwikkelings­program binne die konteks van speelgroepies kinderkuns en opvoedkundige aktiwiteite aan vir groot- en kleinmotoriese ontwikkeling.
"Die welsyn van kinders was nog altyd 'n groot voorkeur vir my en die onderneming en dit bly 'n voorreg om betrokke te wees by 'n inisiatief wat die kinders sowel as die opvoeders en assistente sal bevoordeel," sê Neil Ellis.
Neil Ellis-wyne het 'n nuwe stoof en yskas vir die kombuis, nuwe plastiekstoele en tafeltjies vir die klaskamers, boublokke en speelgoed geskenk, terwyl Kersvader 132 ouderdom-spesifieke geskenke aan die kinders uitgedeel het.
Volgens Margot Ellis, handelsmerkbestuurder by die wynmaatskappy, kan heelwat steeds gedoen word om hierdie spesiale sentrum verder te ondersteun.
"Tans benodig hulle ook buiteverf, matte, gordyne en 'n grassnyer vir algemene instandhouding sowel as balle, houtblokkies en ander opvoedkundige speelgoed."